b'\n_START_ARTICLE_\nPrimorska podust\n_START_SECTION_\nOpis\n_START_PARAGRAPH_\nNa prvi pogled je primorska podust podobna mladici navadne podusti. Ima vretenasto, bo\xc4\x8dno rahlo stisnjeno telo in majhno glavo z zna\xc4\x8dilnimi podstojnimi usti, katerih ustnice so obdane s hrustan\xc4\x8dasto oblogo. Na spodnji strani polkro\xc5\xbenih ust ima riba \xc5\xa1est sluznih por. Odrasle \xc5\xbeivali zrastejo do 20, izjemoma tudi do 30\xc2\xa0cm in imajo hrbet zelene barve z zlatim pridihom. Boki so srebrni, trebuh pa bel. Vzdol\xc5\xbe bokov poteka po sredini temna proga. Plavuti so rumenkasto bele barve, obrobljene pa so oran\xc5\xbeno. Podobne barve so \xc5\xa1kr\xc5\xbeni poklopci in okolica ust. V ustih se nahaja ena vrsta goltnih zob. Obi\xc4\x8dajno ima primorska podust na vsaki strani po pet zob, izjemoma pa se lahko pojave \xc5\xa1e \xc5\xa1esti. Spolno dozori v tretjem ali \xc4\x8detrtem letu, drsti pa se v jatah od marca do maja na plitvih prodi\xc5\xa1\xc4\x8dih, kjer globina vode ne presega pol metra. Drstenje vsako leto poteka na istih mestih._NEWLINE_Primorska podust se hrani z raznimi majhnimi talnimi nevreten\xc4\x8darji, ob\xc4\x8dasno pa tudi z vodnim rastlinjem.'